Predkladacia správa

Informácia o príprave 11. zasadnutia Medzivládnej komisie pre hospodársku a vedecko-technickú spoluprácu medzi Slovenskou republikou a Ruskou federáciou sa predkladá v súlade s uznesením vlády SR č. 735/2002 úloha B.8.
V súlade s článkom 5 Dohody medzi vládou Slovenskej republiky a vládou Ruskej federácie o hospodárskej a vedecko-technickej spolupráci zo dňa 25. februára 2005 a nadväzne na závery z rokovania podpredsedu vlády a ministra hospodárstva SR s vedúcim Úradu vlády Ruskej federácie a ministrom vlády RF S. J. Naryškinom, konaného dňa 6. decembra 2005 v Moskve sa uskutoční v dňoch 20. – 21. februára 2006 v Bratislave 11. zasadnutie Medzivládnej komisie pre hospodársku a vedecko-technickú spoluprácu medzi Slovenskou republikou a Ruskou federáciou (ďalej len „MVK“).
Termín konania 11. zasadnutia MVK v dňoch 20.- 21. februára 2006 bol potvrdený S. J. Naryškinom, predsedom ruskej časti MVK, ministrom vlády Ruskej federácie a vedúcim Úradu vlády Ruskej federácie dňa 26. decembra 2005 na rokovaní s veľvyslancom SR v RF.
Komisia prerokuje aktuálne otázky vzájomnej hospodárskej a vedecko-technickej spolupráce medzi Slovenskou republikou a Ruskou federáciou. Vyhodnotí plnenie záverov z 10. zasadnutia MVK, obsiahnutých v Protokole zo dňa 9. apríla 2002, prerokuje a schváli Stanovy Medzivládnej komisie pre hospodársku a vedecko-technickú spoluprácu medzi Slovenskou republikou a Ruskou federáciou,  prerokuje stav a perspektívy rozvoja zmluvno-právnej základne slovensko-ruských zmluvných vzťahov, spoluprácu v jednotlivých odvetviach národného hospodárstva, možnosti rozšírenia hospodárskej spolupráce, spoluprácu v oblasti ropného, plynárenského priemyslu, jadrovej energetiky, cestovného ruchu a ďalších a navrhne nové  možnosti a formy obojstranne  výhodnej spolupráce.
Cieľom predloženého materiálu je informovať vládu SR o: 
•	výsledkoch plnenia úloh, vyplývajúcich zo záverov 10. zasadnutia MVK;
•	návrhu programu rokovania 11. zasadnutia MVK;
•	cieľoch SR pri rokovaniach počas 11. zasadnutia MVK;
•	o zložení slovenskej časti MVK (v zmysle uznesenia vlády SR č. 35/1999);

Materiál sa predkladá na rokovanie vlády ako informácia a v súlade s čl. 10 ods. 6a Smernice na prípravu a predkladanie materiálov na rokovanie vlády SR nebol predložený na pripomienkové konanie.
	Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.